En 29-årig kvinde og en 32-årig mand blev i nat overfaldet af 4-5 ukendte personer, da de var på vej hjem fra byen i Aarhus.

Kvinden og manden kom gående på Åboulevarden og skulle i et lysreguleret fodgængerfelt passere Vester Alle for at komme over på Thorvaldsensgade. De havde grønt lys, men måtte holde tilbage for en bil, der kørte over for rødt lys på Vester Alle, har de forklaret til politiet.

Læs også Løber fik trukket bukserne ned

En af dem klapper ovenpå bilen for at markere deres utilfredshed med kørslen, hvilket får bilen til at stoppe op.

"Personerne i bilen stiger ud, og den ene slår kvinden i ansigtet. Der sker også en form for vold mod manden, inden gerningspersonerne kører videre," oplyser Østjyllands Politis vagtchaf Christian Riis til Lokalavisen.

Ifølge politiets døgnrapport blev kvinden og manden både slået og sparket, men de slap heldigvis fra overfaldet uden svære skader.

Læs også Kvinde død efter fald fra vindue

Der er et signalement af den person, som slog kvinden i ansigtet. Han beskrives som mellemøstlig mand på 20-35 år, cirka 170 centimeter høj, normal til lettere muskuløs og med kort trimmet mørkt hår. Han havde en hvid t-shirt på, da det skete.

Overfaldet skete natten til lørdag klokken 03.04, hvorefter det straks blev anmeldt til politiet.